**«Мамакаевн лирикехь Даймохк»**

**Хьехархо:** “ Хьан бах хьо, сан Даймохк, яханчу хенахь

Йоза хьайн доцуш, б1аьрзбелла баьхна?

Къийсамо аьгнаш хьан т1улган белшехь

Гуш ду – кх яздина сан дайшка кхаьчна…”

**Нана. Даймохк. Нохчийчоь. Къонахалла.**

И кхетамаш х1ора нохчочун кийра нанойн аганан иллешца буьйшу. Цундела вайна г1аролехь лаьттачу кху лаьмнийн махках вай к1еда – мерза- хьастаме **Нана – Нохчийчоь** олу.

**Ст – ни «Кавказанна.»**

Мартанан сирлачу тулг1енца

Ас дити д1о генахь бералла;

Сан баьтт1а кучан кач ловзийнчу

Моханца дисна и аренна.

Хьаналчу к1ентан б1аьрг кхарстабеш,

Иллешца ас хестий хьо, Кавказ,

Безам, ирс сан даге кхачадеш,

Хета со хьоьца цхьа хьолада…

Шийла хиш, хьан бохва и малх а,

Хьийкъина хьан ареш, хьаннаш а,

Безамца лелор ю ас сайца,

Шелвелла ц1ий дагчохь саццалца.

Доьналла ахь суна даларна,

Ду хьуна, тхан Кавказ, баркалла!

**Дешархо:**

Мамакаев М. ц1е нохчийн лит-рехь йоккха меттиг д1алоцуш ю. Оцу лит-ран бухбиллархойх ша цхьаъ хиларе терра,яздархочо даима дакъа лаьцна литературана т1е1иттаеллачу халонашкахь. Мамакаев М.- прозаик,поэт,шен кхоллараллехь боккха дахаран философски мухь болуш стаг ву. Дахаро яздархо ца хьистира. Цуьнан ворх1 шо кхаьчча, иза да-нана а делла висира, итт шо кхаьчча, деша д1авелла Асланбековски детдоме.

**Ст – ни «Бералла»**

Со шелвелла,

Ша санна, шелвелла лелла:

Ша т1ехь оьгуш,

Дарцаца тилвелла лелла,

Г1орийначу

Балдаш т1ехь ц1ий соьцуш…

Со

Г1ийла узам беш лелла.

Оццул дуьне гуш

И некъ ас ца бинехь,

Шелоно чахчавеш

Хало ас ца лайнехь,

Х1ара узам

Бан сан йиш хир яцара.

Дог хьадеш,

Сан илли а хир дацара.

Х1етахь к1антана хилла ца темаш, бохамаш, цул т1ьхьа дикчу, къинхетамечу нахана юкъа къаьчча хилла хазахетарш, цара дахаран нийсачу новкъа ваккхарх яздо т1аьхьо.

**Ст-ни «Ненаца дина къамел»**

Х1ун ду ткъа, накъост, бераллехь ас дехьнарг?

Мацалла, хьогалла, мотт боцуш вижар а,

Хьалдолчун кхерчара яьккхинчу сискалан

Йовхачу хьожано со хийла вузийна…

Доттаг1а, дог – йовхо ларочу х1усаме

Валий со хьекхийнчу кехатан цуьрго.

«Тхан керла ваша ву», аьлла ц1е йоккхуш,

Цуьнца со т1еийци сирлачо х1усмо.

Кху х1усмехь мел волчун сох хили ваша,

Суна а тар дели, йиша – ваша кхьаьчна, -

Да – нана долчу со ц1а вуха веана.

**«Нана»** - хьол сирла дуьненахь кхин дош дац,

Хьоца бен дагана ца хедаш йовхо яц.

Хьомечу Даймахках – нана – мохк алар а, -

Ду хьуна хьан безам бух боцуш хиларна.

**Нана-** хьо дика ю, дог – йовхо хьоьца ю,

Халонна к1елхьара бералла ахь – доккху.

Хало чу хьаьвзина ткъевнаца дохк ярах,

Нана, хьан безам цкъан – цкъа а кхулуш бац.

**Мамакаев Мохьмад вина 1910 – чу шарахь**

Т1ехьа – Мартант1ехь, ахархочун доьзалехь 16 – чу декабрехь. М. Мамакаевн лит – рни некъ болабелла 1926 – чу шарахь. Х1етахь цуьнан поэмашнийн , ст- ни зорба туху «Серло» газетан аг1онош т1ехь. 1928 – чу шарахь Мамакаевс язйо нохчийн лит – рехь дуьххьара поэма – «Ц1ий хуьйдина лаьмнаш». Нохчийн халкъо ХIX – б1ешерашкахь паччахьан 1едална дуьхьал латтийна къоман парг1атонехьа, къийсам – иза поэмин коьрта 1алашо. Поэма кхуллуш поэта шуьйра юкъаялайо халкъан барта поэзин традицеш.

**Поэмин кийсик.**

**«Ц1ий хуьйдина лаьмнаш».**

Х1ай к1ентий, х1ун деш 1а вай?

Г1айг1анца ма къежло вай ,

Ладог1арх дан амал дац,

Ойлано еш г1оли яц.

Бер дина да б1аьрзе ву,

Да воцуш, бер хьоьгаш ду.

Хийла нана доьзалшца яц,

Йижарий вежаршца бац.

Цуьнан кхиамаша нохчийн х1етахь лерачу поэзина юкъадалийра дуккха а исбаьхьаллин керланиг. Шоръяла йолаелира цуьнан поэзи. Доьналлин стаг ву поэтан лирически турпалхо, онда дека цуьнан аз, шуьйра ойлайо цо заманах а, адамийн дахарх ,

Даймахках лаьцна.

**Ст – ни «Даймахке»**

Хьо муха буьйцур бу хабарца?

Вайн безам 1алашбеш дош ма дац.

Сайн безам лелор бац ас дашца;

Дош дижна, и безам тарло бан…

Д1а – алахь, дош мохо д1ахьур ду.

Х1ан – х1а, ас хьо дашца буьйцур бац!

Нагахь дог д1адижча, цо шеца –

Д1аоьцу даимна безам а…

Х1ан - х1а, ас хьо дашца буйьцур бац,

Цо дуьжчу дагна бен д1алур бац!

Ширачу новкъахь лам чу вог1учу лирически турпалхочуьнца « т1улгийн тархоша шайн мотт бийци «. Цул совнаха , оцу лаьмнаша, церан майрачу бераша даима а шайн доьналлица, хьуьнаршца шайн т1еийзина кхечу халкъийн г1арабевлла болу векалш.

**Ст – ни «Т1улгаша дуьйцу»**

Заманан оцу нийсачу боларехь шена йог1у меттиг каро г1ерта лирически турпалхо. Замане доьху цо сих ца ялар. Уггаре а коьртаниг лору цо ша Даймехкан декхарха ваьлла ца хилар.

**Ст – ни «Зама»**

Доцца аьлча, шен ст- кахь а Мамакаевс, исбаьххьаллин дашца говза довзуьйту вайн исторически бакъдерг.

**Ст – ни «Даймехкан косташ»**

Мамакаевн халкъаца йолу з1е идейни т1етовжамца яра. Лирически турпалхочун кийрахь 1аь1нарг, шен халкъан хазлучу дахаро мукъадаьккхина са , безаме кхайкхар, цунах хьегар – уьш дерриге, б1аьста лайш дешаш ломах чухехкало шийла хиш санна, дог дузу, дог 1абадо поэта.

**Ст - ни «Орган т1ехь – сатесна».**

**Дерзор. Хьехархо:**

1937 – 39 – чу шерашкахь нохчийн яздархойн цхьаьнакхетаралла ерриге а бохург санна х1аллакъйира – цхьаберш чубоьхкира , ткъа веанна ( Бадуев С. , Айсханов Ш., Нажаев А., Дудаев 1.) тоьпаш туьйхира. Мамакаев М. цхьана шарахь сов чохь а валлийна, суьдан соцамца 1940 – чу шарахь паврг1атваьккхира. Амма и « г1алат» сихха нисдира 1едало – яздархо юха а лецира, пхийтта шо герга хан набахташкахь а, ссылкехь а яьккхира цо .

**Ст – ни «Ч1ег1ардиг».**

Ч1ег1ардиг, ч1ег1ардиг,

Хьо стенга доьдуш ду?

Бос хаза олхазар,

Хьо хьенан хьаша ду?

Собарде, сих ма ло,

Т1ам шера олхазар,

Сан дехар кост д1ало,

Д1аала хьайна гар.

Д1ахьаьжча гуш болчу

Теболтан лома п1ел,

Къилбехьа лаьттачу,

Бовхачу малха к1ел,

Бехаш бу сан безам,

Со вицван дог долуш,

Ойланца хервина,

Со дийна вац, бохуш.

Ахь цуьнга алалахь,

Со дагахь латтве,

Шен шира доттаг1а

Де доьхча ма вицве.

Ч1ег1ардиг, ч1ег1ардиг,

Дерриг а хаалахь,

Езачун дагахь дерг

Ма дарра схьадалахь…

Хьехархо: Газаматова Т.А.